Norski herinn lætur að sér kveða í nyrsta fylki Noregs , Finnmörk , með því að koma á fót nýjum herdeildum þar . Finnmörk á sameiginleg landamæri með Rússlandi og fyrir austan þau er Kólaskaginn helsta víghreiður Rússa . „ Við erum að byggja upp herinn í Finnmörk . Heraflinn lýtur nú allur einni herstjórn þar : Landvörnum Finnmerkur , “ sagði Frank Bakke-Jensen , varnarmálaráðherra Noregs , við ritstjóra vefsíðunnar Barents Observer þegar ráðherrann heimsótti Porsangermoen , nyrstu herstöð heims á 70° norður breiddar , Ráðherrann fer ekki leynt með þá skoðun að öryggismál í Evrópu hafi tekið á sig nýja mynd eftir innlimun Rússa á Krím . Aukinn herbúnað Norðmanna á norðurslóðum megi rekja til aukinnar óvissu . „ Við teljum Rússa ekki ógna Noregi hernaðarlega en það sem kann að gerast í öryggismálum er er ekki eins fyrirsjáanlegt og áður , “ segir Bakke-Jensen . Herstöðinni í Porsanger var að mestu lokað eftir að kalda stríðinu lauk . Nú er stöðin full af ungum hermönnum sem æfa vetrarhernað í hvítum felubúningum . Þeim mun enn fjölga . Nú eru um 150 hermenn í stöðinni , þeir verða um 400 , fullskipað riddaraliðsherfylki árið 2022 . Við hliðina á herstöðinni er Halkavarre , stærsta skotæfingarsvæði í Noregi . Þar æfa norskir hermenn með hermönnum frá NATO-ríkjum . Breskir , bandarískir og hollenskir hermenn hafa verið þar við æfingar í vetur . Frá Porsanger-herstöðinni eru um 20 km til Banak-flugvallar . F - 16 þotur norska flughersins nota Banak-flugvöll og fara ekki til flugvalla fyrir norðan hann . Landherstjórnin í Finnmörk ætlar að halda úti 200 manna liðsveit í Sør-Varanger rétt við rússnesku landamærin . Hún ræður yfir léttum vopnum til loftvarna - og bryndrekavarna . Hlutverk hennar er að grípa til gagnráðstafana sé brotið gegn norsku yfirráðasvæði á 198 km löngu sameiginlegu landamærum Rússlands og Noregs . Þá verður heimavarnarliðið einnig eflt í Finnmörk . Liðsveitir heimavarnarliðsins annars staðar í Noregi verða þjálfaðar og búnar tækjum til að senda megi þær til Finnmerkur sé þess þörf .